<classify> WATU wote 157 waliopoteza maisha, baada ya kuanguka kwa ndege ya Shirika la Ndege la Ethiopia jana, wametambuliwa kutoka mataifa 35 , Tanzania ikitajwa kutokuwa na abiria katika ndege hiyo.Shirika la Taifa la Utangazaji la Ethiopia EBC liliripoti kuwa ndege hiyo ilikuwa na watu 157 ambao kati yao, 149 walikuwa abiria na wanane ni wafanyakazi, ambao orodha ya nchi zilizopoteza watu wao ilitolewa jana jioni sambamba na idadi ya waliokufa.Licha ya Kenya ambayo imepoteza watu wengi 32, nchi nyingine za Jumuiya ya Afrika Mashariki EAC ambazo watu wake wamepoteza maisha katika ajali hiyo ni Uganda na Rwanda, ambazo kila moja imepoteza mtu mmoja.Awali jana mchana akizungumza na mwandishi wa gazeti hili kuhusu uwezekano wa baadhi ya Watanzania kuwa katika ndege hiyo, Kaimu Mkurugenzi Mkuu wa Mamlaka ya Usafiri wa Anga Tanzania TCAA, Redemptus Bugomola, alisema wanasubiri taarifa zaidi kutoka eneo la tukio kwa maana ya shirika na mamlaka inayomiliki ndege hiyo. Bugomola, ambaye ni Mkurugenzi wa Udhibiti Usalama wa Anga, alisema hawakuwa na habari zozote kuhusu uwezekano wa Watanzania kuwamo kwenye ajali hiyo.Hatuna habari...tunategemea habari kutoka shirika la Ethiopia linalomiliki ndege hiyo na mamlaka ya anga ambako ajali imetokea, alisema Bugomola ambaye anakaimu nafasi ya Mkurugenzi Mkuu wa TCAA.Kesho leo tutawaletea tamko la Mkurugenzi Mkuu kuhusu ajali hiyo. Hiyo taarifa ameshaituma, alisema Bugomola na kuongeza kuwa mkurugenzi mkuu yuko safarini kikazi.Kwa mujibu wa taarifa zilizotolewa jana kupitia vyombo mbalimbali vya habari vya kimataifa, miongoni mwa nchi zilizopoteza watu wake na idadi yao kwenye mabano ni Kenya 32, Ethiopia 17, Canada 18, Marekani 8, China 8, Italia 8, Ufaransa 7, Misri 6, Ujerumani 5, India 4 na Uingereza 7. Nchi nyingine ni Slovakia 4, Austria 3, Urusi 3, Sweden 3, Hispania 2, Israel 2, Morocco 2, Poland 2, Ubelgiji 2.Nyingine zilizopoteza mtu mmoja kila moja ni Djibout, Indonesia, Ireland, Msumbiji, Norway, Saudia, Sudan, Somalia, Serbia, Togo, Yemen, Nepal na Nigeria.Ndege hiyo aina ya Boeing 737 yenye namba za usajili ET-302 ya mwaka 2016, iliyokuwa ikisafiri kutoka Addis Ababa kuelekea Nairobi, ilipoteza mawasiliano dakika sita baada ya kuondoka kwenye Uwanja wa Ndege wa Kimataifa wa Bole, Addis Ababa. Shirika hilo la ndege la Ethiopia limesema limeanzisha kituo cha kupata taarifa kuhusu familia na marafiki za watu waliokuwamo katika ndege hiyo ili kujua kinachoendelea.Kituo cha ufuatiliaji wa safari za ndege kwa saa 24 kimekuwa kikitoa taarifa kwenye ukurasa wake wa twitter kuhusu ajali hiyo na kimeeleza kuwa kilibaini kuwa kasi ya wima ya ndege hiyo haikuwa thabiti baada ya kuondoka kwenye uwanja wa ndege.Ndege hiyo ambayo ilitarajiwa Nairobi, iliondoka kwenye Uwanja wa Ndege wa Kimataifa wa Bole mjini Addis Ababa saa 8:38 asubuhi kwa saa za Ethiopia, lakini ilipoteza mawasiliano saa 8:44 asubuhi kwa saa za Ethiopia.Waziri Mkuu wa Ethiopia, Abiy Ahmed ndiye mtu wa kwanza kutoa taarifa ya ajali hiyo, baada ya kuandika kwenye ukurasa wake wa Twitter jana, akielezea huzuni yake kutokana na ajali hiyo. Katika taarifa yake, alisema shughuli za utafutaji na uokoaji zilikuwa zikiendelea eneo la tukio katika mji wa Bishoftu, kilometa 60 maili 37 kutoka Kusini- Mashariki mwa mji mkuu.Wafanyakazi wa shirika la ndege la Ethiopia wamepelekwa eneo la ajali na tunafanya kila njia kutoa huduma za dharura zinazohitajika, ilieleza sehemu ya taarifa ya shirika hilo.Imeelezwa kuwa chanzo cha ajali hiyo hakijafahamika na kwa mujibu wa shirika hilo la ndege la Ethiopia, uchunguzi unafanyika. Ndege hiyo Boeing 737 Max-8 ni mpya katika anga.Ilizinduliwa mwaka 2016 na iliingizwa katika orodha ya ndege za shirika la ndege la Ethiopia Julai mwaka jana. Pamoja na kwamba ndege za shirika hilo haziko kwenye historia ya ajali za mara kwa mara, mwaka 2010 ndege ya shirika hilo ilipata ajali katika bahari ya Mediterranean, muda mfupi baada ya kuruka kutoka Beirut na watu 90 waliokuwa kwenye ndege hiyo walipoteza maisha.Ajali mbaya zaidi kutokea ya ndege za shirika hilo ni ya Novemba 1996, baada ya ndege iliyokuwa na safari kutoka Addis Ababa kuelekea Nairobi kutekwa nyara, injini moja ilishindwa kufanya kazi baada ya mafuta kuisha.Pamoja na rubani kujitahidi kuchukua hatua ya dharura ya kushusha ndege baharini, iligonga mwamba katika Bahari ya Hindi na abiria 123 kati ya 175 waliokuwemo kwenye ndege hiyo, walikufa.  <topic>: kitaifa 